Foto’s: Betogings in NoordwesPaaie naby Ledig in Noordwes is op 11 April 2015 met klippe en brandende bande versper Foto: @phemelozulu9, Twitter Drie persone is Saterdag in Noordwes in hegtenis geneem op aanklag van openbare geweld. “Dit volg nadat die gemeenskap die paaie tussen Rustenburg en Sun City en tussen Ledig en Mabiskraal met takke, brandende bande en klippe versper het,” het brig. Thulani Ngubane, woordvoerder van die polisie, gesê. “Die gemeenskap eis glo terugvoer oor wanbesteding van die geld van die Bakubung-stamraad.” Volgens die voorlopige ondersoek is ŉ huis, ŉ vragmotor en ŉ winkel ook aan die brand gesteek. Vier winkels wat aan uitlanders behoort is ook geplunder. Die betoging het glo Saterdag begin. “Die drie verdagtes, tussen 18 en 36 jaar oud, sal na verwagting Maandag in die Mogwase-landdroshof verskyn,” het Ngubane bygevoeg. Die openbare-orde-polisie monitor die situasie.